
Személyes és munkavégzéssel kapcsolatos jellemzők vizsgálata a Z-generáció tagjai körében

Az elmúlt években a Z-generáció az érdeklődés középpontjába került, hiszen képzettségük és a munkaerőpiac változásai nyomán hatékony toborzásuk, beillesztésük és megtartásuk kiemelten fontossá vált a munkáltatók számára. Mivel ez megismerésükkel válik lehetővé, így számos tanulmány vizsgálta különböző nézőpontokat és módszereket alkalmazva képességeiket, sajátosságaikat és fejlesztendő területeiket.
A kutatás célja annak feltérképezése, hogy a személyes és a munkavégzéssel kapcsolatos szakirodalmi jellemzők közül melyek azok, amiket a Z-generáció tagjai leginkább vagy legkevésbé éreznek igaznak önmagukra. A vizsgálat továbbá törekedett annak felmérésére, hogy befolyásolják-e a válaszadók demográfiai jellemzői a munkavégzéshez kötődő elképzeléseiket.
Online kérdőíves vizsgálat (n=494) során valósult meg a személyes és munkával kapcsolatos jellemzők előfordulásának önbevalláson alapuló feltérképezése. Az adatok elemzése során K-központú klaszteranalízist, illetve nem paraméteres eljárásként Mann-Whitney-próbát és Kruskal-Wallis-próbát alkalmaztam. Emellett három fő humán erőforrás vezetővel készített interjú nyomán lehetőség nyílt a munkáltatók Z-generációval kapcsolatos tapasztalatainak megismerésére.
Az eredmények esetében megállapítható, hogy a válaszadók a hűséges, tisztelettudó és megértő tulajdonságokkal azonosultak leginkább, míg legkevésbé a türelmes, magabiztos vagy kezdeményező jelzőket választották. Emellett a tulajdonságok mentén kialakított három klaszter között eltérés mutatkozott aszerint, hogy az egyén végzettségének megfelelő munkahelyen helyezkedett-e el.
A munkavégzés tekintetében elmondható, hogy a generáció tagjai számára fontos, hogy a vezető közvetlen, baráti viszonyban legyen beosztottjaival, szívesebben dolgoznak néhány fős irodában, mint open-office-ban, a kapott feladatok megoldását pedig az instrukciókat követve látják el. A nem paraméteres tesztek alapján a munkavégzéshez kötődő jellemzők értékelését befolyásolja a kitöltők neme, munkaköre és munkatapasztalatának mértéke.
Összegezve az eredményeket, megállapítható, hogy a demográfiai jellemzők hatással vannak a munkához kapcsolódó jellemzőkre, valamint, hogy folyamatosan törekedni kell a Z-generáció tagjainak megismerésére, ugyanis kiderülhet, hogy egészen másképp gondolkodnak önmagukról, mint mi gondolkodunk róluk.



